text: Kommune skruer op for p-bøderne
  22 april 2019 kl. 07.46
  Flere p-bøder skal skaffe flere penge i kassen. Men det er ikke en pengemaskine, siger formand.
  Hvis du parkerer din bil i Tønder, så er her et godt råd: Tjek din p-skive og tjek, at du virkelig må holde lige der. Tønder Kommune skruer nemlig op for bøderegnen. Fremover skal p-vagterne snuppe 11 p-fumlere om dagen, før var kravet syv. Det skriver JydskeVestkysten. 
  
  Hvorfor?
  Fordi staten har skruet op for sin andel af kommunernes p-indtægter. Før delte de lige over, men nu vil staten have 70 procent, selv om kommunerne stadig står med alle udgifterne til bl.a. løn og udstyr.
  Bo Jessen, Venstre, formand, teknik- og miljøudvalget, Tønder Kommune. : "Det er ikke en pengemaskine. Ordningen skal være udgiftneutral "
  Ikke en pengemaskine
  - Det er ikke en pengemaskine. Ordningen skal være udgiftneutral, siger Bo Jessen fra Venstre, som er formand for teknik- og miljøudvalget i Tønder Kommune. 
  
  Sidste år kradsede kommunen 388.000 kr. ind i p-afgifter. I år skal de op på 571.000 kr. for at ramme den samme balance, nu da staten løber med 70 procent. Det har teknik- og miljøudvalget i følge JydskeVestkysten nikket ja til.
   
  Det koster 795 kr. at få en p-bøde på en privat p-plads.
  Det koster 510 kr. at få en på en kommunal p-plads.
  